পার্ক রেঞ্জার্সের হাতে আটক জওয়ান স্বামীকে ফেরাতে পাঠানকোট যাচ্ছেন পূর্ণমের অন্তঃসত্ত্বা স্ত্রী

ওয়েবডেস্ক: এখনও কোনও খবর নেই! পাক রেঞ্জার্সের (Pak Rangers) হাতে আটক বিএসএফ জওয়ান পূর্ণমকুমার সিংয়ের (BSF jawan Purnam Kumar Shaw) বাড়ি ফেরার অপেক্ষায় দিন গুণছেন হুগলির রিষড়ার (Hoogly, Rishra) পরিবার। ফ্ল্যাগ অফ মিটিংয়ের (Flag Meeting) পরেও ভারতের স্বরাষ্ট্রমন্ত্রকের তরফ থেকে কোনও বিবৃতি পাওয়া যায়নি। শ্রীরামপুরের তৃণমূল সাংসদ কল্যাণ বন্দ্যোপাধ্যায়ও পরিবারকে আশ্বাস দিয়েছেন। কিন্তু কোথায় কি, এখনও কোনও খবর নেই ছেলের বাড়ি ফেরার।

পূর্ণমের বাবা ভোলানাথ সাউ প্রধানমন্ত্রী নরেন্দ্র মোদি, স্বরাষ্ট্রমন্ত্রী অমিত শাহ, প্রতিরক্ষামন্ত্রী রাজনাথ সিং সকলের কাছে অনুরোধ জানিয়েছেন। সেইসঙ্গে তিনি জানান, ছেলে ফিরে এসে আবার দেশের জন্য কাজ করুক সেটাই চাই।

আরও পড়ুন: ৭২ ঘণ্টা পার, পাক রেঞ্জার্সের হাতে আটক বাঙালি জওয়ানকে নিয়ে বাড়ছে উৎকণ্ঠা

এদিকে স্বামীর চিন্তায় ধৈর্য্যের বাঁধ ভেঙেছে জওয়ানের স্ত্রীর। স্বামীর অপেক্ষায় এইভাবে বসে থাকতে নারাজ তিনি। তাই এবার স্বামীর কর্মস্থল পঞ্চাবের পাঠানকোটে যাবেন বলে জানিয়েছেন স্ত্রী রজনী সাউ (Rajani Shaw)। ট্রেনের টিকিটও কেটে ফেলেছেন তিনি। ছোট ছেলেকে পাশে বসিয়েই এই কথা জানিয়েছেন তিনি। রজনী অন্তঃসত্ত্বা। কিন্তু এবার তিনি দু’হাজার কিলোমিটার পথ পাড়ি দিয়ে স্বামী পূর্ণমকুমারকে বাড়ি ফিরিয়ে আনতে কঠিন সিদ্ধান্ত নিয়েছেন।

রিষড়ার বাড়িতে শনিবার রজনী জানিয়েছেন, স্বামীর কোনও খবর পাচ্ছি না। কি অবস্থায় আছে জানি না। আর অপেক্ষা করতে পারছি না।পাঠানকোট রওনা হব। সেখানে কাজ না হলে, দিল্লি যাব। ঊর্ধ্বতন কর্মকর্তাদের কাছ থেকে স্বামীর কোনও আশ্বাসজনক খবর নেই। অমৃতসর মেইলে পাঠানকোট হয়ে ফিরোজপুর যাবেন রজনী। কারও কাছে সাহায্য পাচ্ছি না। স্বামী জন্য নিজেকেই লড়াই করতে হবে। বাড়িতে বৃদ্ধ শ্বশুর-শাশুড়ি কী জবাব দেব বুঝতে পারছি না।

রজনীর ধারণা, পূর্ণমের ঘটনার পিছনে কাশ্মীরের পহেলগাম তত্ত্ব কাজ করছে। রবিবার সন্ধ্যায় হাওড়া থেকে অমৃতসরগামী ট্রেনের টিকিটও কেটেছেন রজনীরা।

এদিকে বিএসএফের তরফে সাউ পরিবারকে আশ্বাস দেওয়া হয়েছে, পূর্ণমকে মুক্ত করার যথাসাধ্য চেষ্টা করা হচ্ছে।

উল্লেখ্য, পাঠানকোটের ফিরোজপুরে সীমান্ত রক্ষী বাহিনীর ২৪ নম্বর ব্যাটালিয়নের কনস্টেবল পদে কর্মরত পূর্ণমকুমার সাউ। শারীরিক ক্লান্তিতে বুধবার দুপুরে ভুল করে পাকিস্তানের পঞ্জাব প্রদেশে ঢুকে একটি গাছের তলায় বিশ্রাম নেওয়ার তাঁকে আটক করে পাক রেঞ্জার্স। জওয়ানকে দ্রুত ফেরাতে রাজ্যপাল সি ভি আনন্দ বোস, মুখ্যমন্ত্রী মমতা বন্দ্যোপাধ্যায় এবং মুখ্যসচিব মনোজ পন্থের কাছে চিঠি লিখে আর্জি জানিয়েছেন প্রদেশ কংগ্রেস সভাপতি শুভঙ্কর সরকার।